stanford-oval/wikipedia huggingface dataset:
ฅนเหล็ก: มหาวิบัติจักรกลยึดโลก

| ฅนเหล็ก: มหาวิบัติจักรกลยึดโลก |
| --- | --- |
โปสเตอร์ภาพยนตร์
กำกับ: อลัน เทย์เลอร์
เขียนบท: เลตา กาโลกริดิส แพทริก ลุสซิเยอร์
สร้างจาก: ตัวละคร โดย เจมส์ แคเมรอน และ เกล แอนน์ เฮิร์ด
อำนวยการสร้าง: เดวิด เอลลิสัน ดานา โกลด์เบิร์ก
นักแสดงนำ: อาร์โนลด์ ชวาร์เซเน็กเกอร์ เอมิเลีย คาร์ค เจสัน คลาร์ค ไจ คอร์ทนีย์ อี บย็อง-ฮ็อน
กำกับภาพ: เครเมอร์ มอร์เกนเทา
ตัดต่อ: โรเจอร์ บาร์ตัน
ดนตรีประกอบ: โลร์น บัลฟ์
บริษัทผู้สร้าง: สกายแดนซ์โปรดักชันส์ 
ผู้จัดจำหน่าย: พาราเมาต์พิกเจอส์
วันฉาย: 1 กรกฎาคม ค.ศ. 2015 (สหรัฐ)
ความยาว: 126 นาที
ประเทศ: สหรัฐอเมริกา
ภาษา: อังกฤษ
ทุนสร้าง:   155 ล้านดอลลาร์สหรัฐ (รวม)  124.9 ล้านดอลลาร์สหรัฐ (สุทธิ) 
ทำเงิน: 440.6 ล้านดอลลาร์สหรัฐ
ก่อนหน้านี้: ฅนเหล็ก 4 มหาสงครามจักรกลล้างโลก
ต่อจากนี้: ฅนเหล็ก: วิกฤตชะตาโลก
ฅนเหล็ก: มหาวิบัติจักรกลยึดโลก (อังกฤษ: Terminator Genisys) เป็นภาพยนตร์อเมริกันในปี ค.ศ. 2015 แนวนิยายวิทยาศาสตร์ กำกับภาพยนตร์โดย อลัน เทย์เลอร์ ผู้กำกับจาก ธอร์ : โลกาทมิฬ ภาพยนตร์เรื่องนี้เป็นภาค 5 ในภาพยนตร์ชุด เทอร์มิเนเตอร์ นำแสดงโดยเจสัน คาร์ค แสดงเป็นจอห์น คอนเนอร์ ผู้นำต่อต้านหุ่นยนต์ ไคล์ รีส แสดงโดย ไจ คอร์ทนีย์ ตัวเอกในภาพยนตร์ภาคแรก เดอะ เทอร์มิเนเตอร์ ในปี ค.ศ. 1984 เป็นเรื่องราวกับการเล่าเรื่องต้นกำเนิดของจอห์น คอนเนอร์ หรือการรีบูตเรื่องราวในภาพยนตร์ภาคแรกขึ้นมาใหม่
เนื้อเรื่องย่อ

ภาพยนตร์เรื่องนี้เริ่มเรื่องที่ “จอห์น คอนเนอร์” (รับบทโดย เจสัน คาร์ค) ซึ่งเป็นผู้นำกองกำลังต่อต้านของฝ่ายมนุษย์ได้ส่ง “ไคล รีส” (รับบท โดย ไจ คอร์ทนีย์) ย้อนเวลากลับไปสู่อดีตเมื่อปี 1984 เพื่อช่วยชีวิตและคุ้มครอง คุณแม่ของเขา นั่นก็คือ “ซาร่าห์ คอนเนอร์” (รับบทโดย เอมิเลีย คลาร์ก) ให้รอดพ้นจากเงื้อมมือของคนเหล็กที่ต้องการจะสังหารเธอก่อนที่เธอจะให้กำเนิด “จอห์น” แต่แล้วกลับเกิดเหตุการณ์ที่คาดไม่ถึง ทำให้ลำดับของกาลเวลาแตกสลายไป และ “ไคล รีส” ได้พบว่าตัวเขามีอดีตในรูปแบบใหม่ที่ไม่คุ้นเคย และต้องเผชิญหน้ากับหุ่นเทอร์มิเนเตอร์รุ่น T-1000 (รับบทโดย อีบยองฮุน) ผู้พิทักษ์ (รับบทโดย อาร์โนลด์ ชวาร์เซเน็กเกอร์) และศัตรูตัวใหม่ที่เหนือชั้นกว่ามนุษย์และหุ่นยนต์ รวมทั้งต้องพบกับภารกิจใหม่ที่สำคัญถึงขั้นเป็นการกำหนดอนาคตขึ้นใหม่เลยทีเดียว
นักแสดง

อาร์โนลด์ ชวาร์เซเน็กเกอร์ รับบท หุ่นเทอร์มิเนเตอร์ (ผู้พิทักษ์) T-800
เอมิเลีย คาร์ค รับบท ซาราห์ คอนเนอร์
เจสัน คาร์ค รับบท จอห์น คอนเนอร์
ไจ คอร์ทนีย์ รับบท ไคลย์ รีส
อีบยองฮุน รับบท หุ่นเทอร์มิเนเตอร์ (หุ่นสังหาร) T-1000
ภาคต่อ

แม้จะทำเงินทั่วโลกไปถึง 440 ล้านเหรียญฯ แต่จากทุนสร้าง 150 ล้านบวกกับค่าการตลาดที่ใช้ไปไม่น้อย ก็ทำให้ ฅนเหล็ก: มหาวิบัติจักรกลยึดโลก เข้าข่ายหนังที่ทำเงินน่าผิดหวังอยู่ดี โดยเฉพาะรายได้ในสหรัฐฯ ที่หนังทำเงินไปได้แค่ 100 กว่าล้านเหรียญฯ เท่านั้น The Hollywood Reporter เชื่อว่าหนังทำให้ Paramount และ Skydance ขาดทุนไปนิดหน่อย จนโครงการที่เดิมทีผู้สร้างจะเปิดกล้อง Terminator 6 และ Terminator 7 ให้เร็วที่สุด เพื่อให้ฉายทันก่อนหมดลิขสิทธิ์ ต้องเลื่อนออกไปแบบไม่มีกำหนดเป็นที่เรียบร้อยแล้ว ตามแผนการเดิม Paramount หวังว่าจะเปิดกล้องหนังภาค 6 ให้เร็วที่สุดเพื่อให้เข้าฉายในปี ค.ศ. 2017 และสร้างภาค 7 ตามออกมาเพื่อฉายในปี ค.ศ. 2018 ทันที ก่อนที่ลิขสิทธิ์จะหมด และกลับไปอยู่ในมือของ เจมส์ แคเมรอน ในปี ค.ศ. 2019 นั่นเอง
ในปี ค.ศ. 2017 นิตยสารเดดไลน์รายงานว่าเจมส์ แคเมรอนมีแผนจะอำนวยการสร้างเทอร์มิเนเตอร์ ภาค 6 ซึ่งจะเป็นการรีบูตอีกครั้งเพื่อเป็นภาคต่อของ ฅนเหล็ก 2029 ภาค 2 โดยอาร์โนลด์ ชวาร์เซเน็กเกอร์ยืนยันว่าตนจะร่วมแสดงในภาคนี้ ในเดือนมกราคม ค.ศ. 2019 มีการประกาศชื่อภาพยนตร์คือ ฅนเหล็ก: วิกฤตชะตาโลก (Terminator: Dark Fate) กำกับโดยทิม มิลเลอร์ มีกำหนดออกฉายในสหรัฐ วันที่ 1 พฤศจิกายน ค.ศ. 2019
แหล่งข้อมูลอื่น

เว็บไซต์ทางการ
ฅนเหล็ก: มหาวิบัติจักรกลยึดโลก ที่อินเทอร์เน็ตมูวีเดตาเบส
ฅนเหล็ก: มหาวิบัติจักรกลยึดโลก ที่ออลมูวี
Terminator Genisys ที่บ็อกซ์ออฟฟิศโมโจ
ฅนเหล็ก: มหาวิบัติจักรกลยึดโลก ที่รอตเทนโทเมโทส์
ฅนเหล็ก: มหาวิบัติจักรกลยึดโลก ที่เมทาคริติก
ฅนเหล็ก 2029

| ฅนเหล็ก 2029 |
| --- | --- |
ใบปิดภาพยนตร์
กำกับ: เจมส์ คาเมรอน
เขียนบท:   เจมส์ คาเมรอน  เกล แอนน์ เฮิร์ด 
อำนวยการสร้าง: เกล แอนน์ เฮิร์ด
นักแสดงนำ:   อาร์โนลด์ ชวาร์เซเน็กเกอร์  ไมเคิล บีห์น  ลินดา แฮมิลตัน  พอล วินฟิลด์ 
กำกับภาพ: แอดัม กรีนเบิร์ก
ตัดต่อ: มาร์ก โกลด์แบลตต์
ดนตรีประกอบ: แบรด ฟีเดล
บริษัทผู้สร้าง:   แฮมเดล  แปซิฟิกเวสเทิร์นโปรดักชันส์  ซีนิมา '84  
ผู้จัดจำหน่าย: โอไรออนพิกเจอร์ส
วันฉาย:   26 ตุลาคม ค.ศ. 1984 (1984-10-26) 
ความยาว: 107 นาที
ประเทศ: สหรัฐ
ภาษา: อังกฤษ
ทุนสร้าง: 6.4 ล้านดอลลาร์สหรัฐ
ทำเงิน: 78.3 ล้านดอลลาร์สหรัฐ
ฅนเหล็ก 2029 (อังกฤษ: The Terminator) เป็นภาพยนตร์อเมริกันแนวโลดโผนบันเทิงคดีวิทยาศาสตร์ ที่ออกฉายในปี ค.ศ. 1984 กำกับโดย เจมส์ คาเมรอน แสดงนำโดย อาร์โนลด์ ชวาร์เซเน็กเกอร์ เป็น คนเหล็กหรือเทอร์มิเนเตอร์ ไซบอร์กนักฆ่าซึ่งถูกส่งตัวย้อนเวลาจากปี ค.ศ. 2029 กลับไปปี ค.ศ. 1984 เพื่อฆ่า ซาราห์ คอนเนอร์ (ลินดา แฮมิลตัน) ซึ่งลูกของเธอในวันหนึ่งจะกลายเป็นผู้นำกองกำลังของมนุษย์ต่อต้านเครื่องจักรในโลกหลังหายนะในอนาคต ไมเคิล บีห์น แสดงเป็น ไคลย์ รีส ทหารที่เคารพนับถือถูกส่งตัวย้อนเวลาเพื่อปกป้องซาราห์ บทภาพยนตร์เขียนโดยคาเมรอนและผู้อำนวยการสร้าง เกล แอนน์ เฮิร์ด ขณะที่ผู้เขียนบทร่วม วิลเลียม วิเชอร์ จูเนียร์ มีชื่อจากการเขียนบทสนทนาเพิ่มเติม ผู้อำนวยการสร้างฝ่ายบริหาร จอห์น ดาลีและเดเรก กิบสัน จาก แฮมเดลฟิล์มคอร์เปอเรชัน ทำหน้าที่จัดหาเงินทุนและการสร้าง
ฅนเหล็ก 2029 ทำเงินอันดับหนึ่งในบ๊อกซ์ออฟฟิศในสหรัฐเป็นเวลาสองสัปดาห์ ช่วยเปิดโอกาสทางอาชีพภาพยนตร์ของคาเมรอนและเสริมสถานะของชวาร์เซเน็กเกอร์ในฐานะผู้นำคนหนึ่ง ความสำเร็จของภาพยนตร์ นำไปสู่การสร้างแฟรนไชส์ ซึ่งมีการสร้างภาคต่อหลายเรื่องตามมา, ละครโทรทัศน์, หนังสือการ์ตูน, นวนิยายและวิดีโอเกม ในปี ค.ศ. 2008 ฅนเหล็ก 2029 ถูกเลือกโดย หอสมุดรัฐสภา ให้มีการเก็บรักษาใน หอทะเบียนภาพยนตร์แห่งชาติ ในฐานะที่ภาพยนตร์ "มีวัฒนธรรม, ประวัติศาสตร์, หรือ มีความสุนทรีย์อย่างมีนัยสำคัญ"
เรื่องย่อ

ภาพยนตร์กล่าวถึงโลกอนาคตในปี ค.ศ. 2029 ที่ถูกปกครองด้วยคอมพิวเตอร์ชื่อ SkyNet หลังเกิดสงครามนิวเคลียร์ ฝ่ายมนุษย์ได้รวมกลุ่มขึ้นต่อต้าน นำโดย "จอห์น คอนเนอร์" ทางฝ่ายผู้ปกครอง(SkyNet) จึงส่ง "เดอะ เทอร์มิเนเตอร์" หุ่นยนต์สังหารรุ่น T-800 (รับบทโดย ชวาร์เซเน็กเกอร์) ย้อนเวลามายังลอสแอนเจลิส ในปี ค.ศ. 1984 เพื่อสังหาร "ซาราห์ คอนเนอร์" มารดาของจอห์น คอนเนอร์ (รับบทโดย แฮมิลตัน)เพื่อแก้ไขอนาคตไม่ให้จอห์น คอนเนอร์เกิดขึ้นมา  ฝ่ายจอห์น คอนเนอร์ก็ได้ส่ง "ไคย์ล รีส" ทหารรุ่นน้อง (รับบทโดย บีห์น) เดินทางย้อนเวลากลับมาขัดขวางเดอะ เทอร์มิเนเตอร์
ในระหว่างที่ซาราห์ คอนเนอร์ และไคย์ล รีส เดินทางหลบหนีการตามล่าของเดอะ เทอร์มิเนเตอร์ ก็ได้ร่วมรักกัน เหตุการณ์จึงกลายเป็นว่า แท้ที่จริงแล้ว ไคย์ล รีส  นั่นเองที่เป็นบิดาของ จอห์น คอนเนอร์
ภาพยนตร์จบลงโดยที่เดอะ เทอร์มิเนเตอร์ ถูกทำลายไปพร้อมกับการเสียชีวิตของไคย์ล รีส ส่วนซาราห์ คอนเนอร์ ที่ตั้งครรภ์อ่อนๆ ได้ขับรถตามลำพัง เดินทางออกจากสหรัฐไปยังชายแดนเม็กซิโก
งานสร้าง

โครงการสร้างภาพยนตร์เกิดขึ้นในปี พ.ศ. 2525 จากแนวคิดของเจมส์ คาเมรอน ขณะนั้นเป็นผู้เชี่ยวชาญด้านเอฟเฟกภาพยนตร์ มีผลงานกำกับภาพยนตร์เพียงเรื่องเดียว คือภาพยนตร์สยองขวัญเรื่อง ปิรันญา ภาค 2  คาเมรอนได้คิดพลอตเรื่องร่วมกับ เกล แอนน์ เฮิร์ด (คาเมรอน และ เกล แอนน์ เฮิร์ด แต่งงานกันในเวลาต่อมา) และนำไปเสนอผู้สร้างต่างๆ แต่ไม่ได้รับความสนใจ จนได้รับการสนับสนุนจากบริษัท โอไรออน ผู้สร้างอิสระ โดยได้รับทุนสร้างเพียง 6 ล้านดอลลาร์สหรัฐ
บริษัทผู้สร้างได้เสนอให้อาร์โนลด์ ชวาร์เซเน็กเกอร์ นักกล้ามชาวออสเตรีย พิจารณาบทไคย์ลี รีส พระเอกของเรื่อง ขณะนั้นชวาร์เซเน็กเกอร์ ยังไม่มีชื่อเสียงมากนัก เคยดำรงตำแหน่งชายงามจักรวาล และแสดงภาพยนตร์เรื่อง โคแนน เดอะบาร์บาเรียน ของดิโน เดอ ลอเรนติส แต่แล้วชวาร์เซเน็กเกอร์ก็ยอมรับที่จะแสดงบทเดอะ เทอร์มิเนเตอร์ ตัวร้ายของเรื่อง บทที่ส่งให้เขากลายเป็นนักแสดงแอคชั่นชั้นนำ
บทซาราห์ คอนเนอร์ สาวเสิร์ฟในร้านอาหาร แสดงโดยลินดา แฮมิลตัน นักแสดงหน้าใหม่ หลังจากภาพยนตร์เรื่องนี้ประสบความสำเร็จ เธอมีผลงานแสดงในซีรีส์ของซีบีเอส เรื่อง Beauty and the Beast  (ชื่อไทย อัศวินหน้าสิงห์ ฉายทางช่อง 3) จำนวน 3 ฤดูกาล 56 ตอน ต่อมาเธอได้รับบทซาราห์ คอนเนอร์ ในภาพยนตร์ภาคต่อ และได้แต่งงานกับเจมส์ คาเมรอน ผู้กำกับ ในปี พ.ศ. 2540
ภาพยนตร์ถ่ายทำด้วยต้นทุนต่ำ เริ่มการถ่ายทำในเดือนมีนาคม พ.ศ. 2527 เลื่อนจากเดิมที่กำหนดในปี พ.ศ. 2526 เนื่องจากอาร์โนลด์ ชวาร์เซเน็กเกอร์ ติดการถ่ายทำภาพยนตร์ภาคต่อของโคแนน เดอะบาร์บาเรียน  ภาพยนตร์ออกฉายในเดือนตุลาคม พ.ศ. 2527 และประสบความสำเร็จอย่างสูง ทำรายได้ถึง 38 ล้านเหรียญในสหรัฐ และ 78 ล้านเหรียญทั่วโลก ส่งผลให้ชวาร์เซเน็กเกอร์ และ เจมส์ คาเมรอน กลายเป็นนักแสดงและผู้กำกับชั้นนำ
เชิงอรรถ

↑  ตอนภาพยนตร์เข้าฉายในประเทศไทยเมื่อ พ.ศ. 2527 ชื่อภาพยนตร์สะกดว่า ฅนเหล็ก (ฅ ฅน) ในภายหลังได้มีสะกดทั้งสองแบบ คือใช้ตัว ฅ ฅน หรือ ค ควาย ต่อมาเมื่อวิดีโอ วิดีโอซีดีและดีวีดีลิขสิทธิ์วางจำหน่าย จึงสะกดด้วย ค ควาย
↑  จากความสำเร็จในภาพยนตร์เรื่องนี้ ทำให้ภาพยนตร์แอคชั่นเกือบทุกเรื่องในเวลาต่อมา ที่นำแสดงโดยอาร์โนลด์ ชวาร์เซเน็กเกอร์ ถูกตั้งชื่อภาษาไทย โดยมีคำว่า ฅนเหล็ก- หรือ คนเหล็ก- ผสม
แหล่งข้อมูลอื่น

Terminator1.com (Official website)
The Terminator ที่อินเทอร์เน็ตมูวีเดตาเบส
Terminator Wiki
ข้อศอก

| ข้อศอก  (elbow joint) |
| --- | --- |
ข้อศอก
มุมมองด้านหน้าของข้อศอกด้านซ้าย แสดงกระดูกและเอ็นรอบข้อต่อ
รายละเอียด
ตัวระบุ
ภาษาละติน: articulatio cubiti
MeSH: D004550
TA98: A01.1.00.023
TA2: 145
FMA: 24901
อภิธานศัพท์กายวิภาคศาสตร์[แก้ไขบนวิกิสนเทศ]
ข้อศอก (อังกฤษ: elbow joint) เป็นข้อต่อที่เกิดจากการติดต่อกันระหว่างกระดูกสามชิ้น คือ กระดูกต้นแขน (humerus) กระดูกอัลนา (ulna) และกระดูกเรเดียส (radius) และเป็นข้อต่อที่เกี่ยวข้องโดยตรงกับการเคลื่อนไหวของปลายแขน (forearm) โดยเฉพาะการงอ-เหยียด และการพลิกปลายแขน ข้อศอกยังเป็นข้อต่อที่มีเอ็นรอบข้อต่อและกล้ามเนื้อต่างๆมาช่วยในการค้ำจุนระหว่างการเคลื่อนไหว รวมทั้งมีแขนงของหลอดเลือดและเส้นประสาทในบริเวณใกล้เคียงมาเลี้ยงอีกด้วย
โครงสร้างของข้อศอก > ส่วนประกอบของข้อศอกและแคปซูลข้อต่อ

ข้อศอกไม่ได้ประกอบขึ้นจากข้อต่อเดี่ยวๆ หากแต่ประกอบขึ้นจากข้อต่อถึงสามจุด ซึ่งมีโครงสร้างของแคปซูลข้อต่อร่วมกัน และมีการเคลื่อนไหวที่สัมพันธ์กัน ได้แก่
| 0 | 1 | 2 |
| --- | --- | --- |
| ข้อต่อ | ส่วนของกระดูกที่ติดต่อกัน | คุณสมบัติของข้อต่อ   |
| ข้อต่อฮิวเมอโรอัลนา (Humeroulnar joint) | รอยเว้าโทรเคลียร์ (trochlear notch) บนกระดูกอัลนา กับโทรเคลียร์ (Trochlear) ของกระดูกต้นแขน | เป็นข้อต่อแบบบานพับ และเกี่ยวข้องกับการงอ-เหยียดปลายแขน   |
| ข้อต่อฮิวเมอโรเรเดียล (Humeroradial joint) | ส่วนหัวของกระดูกเรเดียส และแคปปิทูลัม (Capitulum) ของกระดูกต้นแขน | เป็นข้อต่อแบบระนาบ และช่วยในการพลิกปลายแขน   |
| ข้อต่อเรดิโออัลนาด้านต้นแขน (Proximal radioulnar joint) | ส่วนหัวของกระดูกเรเดียส และรอยเว้าอัลนา (ulnar notch) ของกระดูกอัลนา | เป็นข้อต่อแบบเดือยที่เกี่ยวข้องกับการพลิกแขน |
แคปซูลข้อต่อของข้อศอกจะคลุมขึ้นมาถึงส่วนปลายของกระดูกต้นแขน โดยเฉพาะที่แอ่งทั้งสามของปลายล่างสุดของกระดูกต้นแขน คือแอ่งโอเลครานอน (Olecranon fossa) แอ่งเรเดียล (Radial fossa) และแอ่งโคโรนอยด์ (Coronoid fossa) จะพบว่ามีชั้นของเนื้อเยื่อไขมันอยู่ภายในแคปซูลข้อต่อด้วย ซึ่งไขมันเหล่านี้จะช่วยไม่ให้ปลายของกระดูกของข้อศอกมีการสัมผัสกันโดยตรงระหว่างที่มีการเคลื่อนไหว
โครงสร้างของข้อศอก > เอ็นรอบข้อต่อ

รอบแคปซูลข้อต่อของข้อศอกจะมีเอ็นรอบข้อต่อมาช่วยในการรักษาความเสถียรของข้อต่อ โดยเฉพาะทางด้านข้างของข้อต่อ โดยเอ็นที่สำคัญได้แก่
เอ็นอัลนาคอลแลทเทอรัล (Ulnar collateral ligament)  เป็นเอ็นหนารูปสามเหลี่ยมที่พาดอยู่ระหว่างส่วนปลายของกระดูกต้นแขนกับส่วนหัวของกระดูกอัลนา และแบ่งออกได้เป็นสองส่วน คือเอ็นส่วนหน้า (anterior ligament)  จะยึดระหว่างปุ่มมีเดียล อีพิคอนไดล์ (medial epicondyle) ของกระดูกต้นแขน ไปยังโคโรนอยด์ โพรเซส (coronoid process) ของกระดูกอัลนา ขณะที่เอ็นส่วนหลัง (posterior ligament)  จะยึดระหว่างปุ่มมีเดียล อีพิคอนไดล์ (medial epicondyle) ของกระดูกต้นแขน ไปยังโอเลครานอน โพรเซส (olecranon process) ของกระดูกอัลนา
เอ็นเรเดียลคอลแลทเทอรัล (Radial collateral ligament)  เป็นเอ็นเล็กๆที่ยึดระหว่างปุ่มแลทเทอรัล อีพิคอนไดล์ (lateral epicondyle) ของกระดูกต้นแขน ไปเชื่อมรวมกันเอ็นแอนนูลาร์ (annular ligament) รอบส่วนหัวของกระดูกเรเดียส
เอ็นแอนนูลาร์ (Annular ligament)  เป็นเอ็นแข็งแรงที่มัดรอบส่วนหัวของกระดูกเรเดียสให้ติดต่อกับรอยเว้าเรเดียล (radial notch) ของกระดูกอัลนา
โครงสร้างของข้อศอก > กล้ามเนื้อรอบข้อต่อ

กล้ามเนื้อที่เกี่ยวข้องกับบริเวณรอบข้อศอก ได้แก่
ด้านหน้าของข้อศอก คือกล้ามเนื้อเบรเคียลิส (Brachialis muscle)
ด้านหลังของข้อศอก คือกล้ามเนื้อไตรเซ็ปส์ เบรกิไอ (Tricep brachii muscle) และกล้ามเนื้อแอนโคเนียส (Anconeus muscle)
ด้านแนวข้างลำตัว คือกล้ามเนื้อสุพิเนเตอร์ (Supinator muscle) และเอ็นของกล้ามเนื้อที่ใช้ในการเหยียดปลายแขนและมือ
ด้านแนวกลางลำตัว คือเอ็นของกล้ามเนื้องอปลายแขนและมือ รวมทั้งกล้ามเนื้อเฟลกเซอร์ คาร์ไพ อัลนาริส (Flexor carpi ulnaris muscle)
โครงสร้างของข้อศอก > หลอดเลือดและเส้นประสาท

หลอดเลือดแดงที่มาเลี้ยงข้อศอก ได้แก่
แขนงอัลนาคอลแลทเทอรัล (ulnar collateral branches) ที่มาจากหลอดเลือดแดงต้นแขน (brachial artery)
แขนงที่มาจากหลอดเลือดแดงต้นแขนชั้นลึก (profunda/deep brachial artery)
แขนงย้อนขึ้น (recurrent branches) จากหลอดเลือดแดงอัลนา (Ulnar artery) และหลอดเลือดแดงเรเดียล (Radial artery) ซึ่งอยู่ในบริเวณปลายแขน
แขนงของหลอดเลือดแดงเหล่านี้จะเชื่อมรวมกันเป็นโครงข่ายหลอดเลือด (anastomosis) รอบบริเวณข้อศอก
เส้นประสาทของบริเวณข้อศอก ได้แก่แขนงที่มาจากเส้นประสาทอัลนา (ulnar nerve) รวมทั้งแขนงย่อยของเส้นประสาทมีเดียน (median nerve) และเส้นประสาทมัสคิวโลคิวทาเนียส (musculocutaneous nerve)
การเคลื่อนไหว

ข้อศอกทำให้ปลายแขนสามารถเคลื่อนไหวได้ในสองแบบ คือการงอ-เหยียดปลายแขน (flexion-extension) โดยอาศัยข้อต่อฮิวเมอโรอัลนา และการเคลื่อนไหวแบบพลิกหงาย-คว่ำของปลายแขน (pronation-supination) โดยอาศัยข้อต่อฮิวเมอโรเรเดียส และข้อต่อเรดิโออัลนาส่วนต้นแขน นอกจากนี้ยังต้องอาศัยข้อต่อที่บริเวณข้อมือร่วมด้วย นอกจากนี้ ข้อศอกยังมีเกี่ยวข้องกับการถ่ายแรงจากมือไปยังไหล่ โดยส่วนใหญ่แรงจะผ่านจากกระดูกอัลนาไปยังกระดูกต้นแขน
การบาดเจ็บของข้อศอก

การบาดเจ็บของข้อศอกนั้นเกิดได้จากหลายสาเหตุ ที่พบได้ทั่วไปคืออาการข้อศอกหลุด (pulled elbow) ซึ่งเป็นอาการบาดเจ็บของข้อศอกที่พบได้มากในเด็กอายุต่ำกว่า 5 ปี โดยมักจะเกิดจากการดึงแขนของเด็กอย่างรุนแรง เนื่องจากบริเวณส่วนหัวของกระดูกเรเดียสกับเอ็นแอนนูลาที่อยู่รอบยังไม่เจริญเต็มที่ ทำให้ส่วนหัวของกระดูกเรเดียสมีโอกาสเลื่อนหลุดออกจากข้อศอก อาการนี้จะเจ็บปวดมาก แต่สามารถรักษาได้ง่ายโดยการพลิกแขนและการกดที่บริเวณข้อศอกโดยแพทย์ ซึ่งจะช่วยให้ส่วนหัวของกระดูกเรเดียสกลับเข้าที่ และอาการเจ็บปวดจะค่อยทุเลาไปเอง
รูปประกอบเพิ่มเติม

โครงกระดูกบริเวณข้อศอก (ขณะงอปลายแขน)
โครงกระดูกบริเวณข้อศอก (ขณะยืดปลายแขน)
มุมมองด้านหลังของข้อศอกด้านซ้าย แสดงกระดูกและเอ็นรอบข้อต่อ
มุมมองด้านหลังของแคปซูลข้อต่อของข้อศอก
ภาพวาดแสดงโครงข่ายหลอดเลือดแดงรอบข้อศอก
ภาพถ่ายทางรังสีเอกซ์ของข้อศอก แสดงข้อศอกขณะงอปลายแขน (ซ้าย) และยืดปลายแขน (ขวา)
มุมมองด้านหน้าของแคปซูลข้อต่อของข้อศอก
ฆาตกรล่องหน

| ฆาตกรล่องหน> การฆ่า |
| --- | --- |
จำนวนผู้เสียหาย: ถูกฆ่า 5 คน, บาดเจ็บ 3 คน
ห้วงเวลาฆ่า: 22 กุมภาพันธ์ ค.ศ. 1946–3 พฤษภาคม ค.ศ. 1946
ประเทศ: สหรัฐ
รัฐ: รัฐเท็กซัส (เท็กซาร์คานา)
วันถูกจับ: ยังไม่ถูกจับกุม
ฆาตกรล่องหน (อังกฤษ: Phantom Killer) ภูตล่องหนแห่งเท็กซาร์คานา (อังกฤษ: Texarkana Phantom) หรือ ฆาตกรใต้เงาจันทร์ (อังกฤษ: Moonlight Killer) เป็นสมญาที่ตั้งให้แก่ฆาตกรต่อเนื่องนิรนามรายหนึ่ง ซึ่งเชื่อว่าเขาได้ฆ่าคนจำนวนหนึ่งในเขตมหานครเท็กซาร์คานา (อังกฤษ: Texarkana metropolitan area) สหรัฐอเมริกา ระหว่างวันที่ 23 กุมภาพันธ์ ถึงวันที่ 4 เมษายน พ.ศ. 2489 (ค.ศ. 1946) สำหรับสมญา "ฆาตกรใต้เงาจันทร์" นั้นมีที่มาจากการที่ฆาตกรรายนี้มักปฏิบัติการฆ่าในคืนวันเพ็ญ
ผู้ต้องสงสัยรายใหญ่

ชายวัยยี่สิบเก้าปีนาม ยูเอบ สวินนีย์ (อังกฤษ: Youell Swinney) ซึ่งเป็นขโมยรถ และมีประวัติเคยทำของปลอม โจรกรรม และทำร้ายร่างกาย ถูกจับกุมตัวในเดือนกรกฎาคม พ.ศ. 2489 (ค.ศ. 1946) ที่เขตมหานครเท็กซาร์คานา พร้อมด้วยภรรยาของเขา ภรรยาของยูเอลแจ้งเจ้าหน้าที่ตำรวจว่าสามีของตนคือฆาตกรที่ได้รับสมญาว่า "ภูตล่องหน" และเธอก็ได้ร่วมก่อการพร้อมกับสามีทุกครั้งด้วย แต่ปากคำที่นางให้การเกี่ยวกับฆาตกรรมนั้นมีข้อพิรุธเนื่องจากมีการเปลี่ยนแปลงเติมแต่งไปเรื่อย ๆ จนที่สุดเจ้าหน้าที่ตำรวจลงความเห็นว่านางเป็นพยานที่รับฟังมิได้ ฝ่ายยูแอลนั้นถูกสอบปากคำโดยเจ้าหน้าที่ตำรวจในเมืองเมืองเท็กซาร์คานา โบวีเคาน์ตี รัฐเท็กซัส แล้วยังถูกสอบอีกที่นครลิตเทิลรอก (อังกฤษ: Little Rock) รัฐอาร์คันซอ และในปีถัดมา เขาถูกศาลพิพากษาให้จำคุกตลอดชีวิต ฐานขโมยรถยนต์และกระทำความผิดหลายกรรมหลายวาระ
กระทั่ง พ.ศ. 2513 (ค.ศ. 1970) ยูแอลขออุทธรณ์คดีของเขา โดยอ้างว่าเขาควรได้รับการปล่อยตัวเป็นอิสระเสีย เพราะในการพิจารณาคดีของเขาเมื่อ พ.ศ. 2490 (ค.ศ. 1947) นั้นไม่มีการจัดหาทนายความมาให้เขา ซึ่งศาลพิพากษาให้ปล่อยตัวเขาใน พ.ศ. 2517 (ค.ศ. 1974) เมื่อพิสูจน์พบว่าเขาไม่มีความผิดตามข้อกล่าวหา และยูแอลถึงแก่ชีวิตใน พ.ศ. 2537 (ค.ศ. 1994)
นับว่ายูแอล สวินนีย์ เป็นผู้ต้องสงสัยรายใหญ่รายเดียวสำหรับคดีฆาตกรรมต่อเนื่องโดยฆาตกรล่องหน แต่คดีดังกล่าวก็ยังมิได้ข้อสรุปมาจนบัดนี้
ในวัฒนธรรมสมัยนิยม

ในหนังสือ "เคอร์รอเบอเรทิงเอวิเดินซ์" (อังกฤษ: Corroborating Evidence) เล่มสอง เขียนโดยวิลเลียม ที. ราสมูสเซน (อังกฤษ: William T. Rasmussen) และวางจำหน่ายครั้งแรกเมื่อ พ.ศ. 2549 (ค.ศ. 2006) ได้นำเสนอความคล้ายกันระหว่างกรณีของฆาตกรล่องหนในเขตมหานครเท็กซาร์คานา กับกรณีของนักฆ่าจักรราศีในรัฐแคลิฟอร์เนีย
ใน พ.ศ. 2520 (ค.ศ. 1977) บริษัทอแมริกันอินเทอร์แนเชินนัลพิกเชอส์ (อังกฤษ: American International Pictures) จัดสร้างภาพยนตร์เรื่อง "เดอะทาวน์แดตเดรดเดดซันดาวน์" (อังกฤษ: The Town That Dreaded Sundown) เป็นภาพยนตร์เกี่ยวกับเหตุการณ์ฆาตกรรมครั้งนี้
เพลง "เท็กซาร์คานามูนไลต์" (อังกฤษ: Texarkana Moonlight) ของวงดนตรี "เดอะแบดดีเทกทีฟส์" (อังกฤษ: the Bad Detectives) มีเนื้อหาเกี่ยวกับเหตุการณ์ฆาตกรรมครั้งนี้
งานแสดงตราไปรษณียากรแห่งชาติ

งาน THAIPEX '05
งานแสดงตราไปรษณียากรแห่งชาติ (อังกฤษ: Thailand Philatelic Exhibition หรือ THAIPEX) เป็นงานที่จัดโดยไปรษณีย์ของไทยเป็นประจำทุกสองปี ในงานมีการจัดแสดงและประกวดแสตมป์จากนักสะสมในระดับประเทศ ไม่ว่าจะเป็นเยาวชนหรือผู้ใหญ่ มีการออกร้านของร้านขายแสตมป์จำนวนมาก ในบางปีเป็นการจัดงานระดับโลก ซึ่งมีผู้นำแสตมป์เข้าประกวดจากนานาชาติ และเรียกงานเป็น งานแสดงตราไปรษณียากรระหว่างประเทศ (พ.ศ. 2526) หรือ งานแสดงตราไปรษณียากรโลก (พ.ศ. 2536 และ 2546) เป็นต้น
ปกติจะจัดงานในช่วงที่ตรงกับวันที่ 4 สิงหาคม ตรงกับวันไปรษณีย์ไทย ยกเว้นงานระดับโลกอาจจัดในช่วง 9 ตุลาคม ซึ่งเป็นวันก่อตั้ง สหภาพสากลไปรษณีย์แทน
รายละเอียดของงาน

| ชื่องาน | ชื่อย่อ | สถานที่จัด | วันที่ |
| --- | --- | --- | --- |
| งานแสดงตราไปรษณียากรแห่งชาติ ครั้งที่ 1 | THAILANDPEX '71 | ห้องโถง ที่ทำการไปรษณีย์กลาง บางรัก | 4-8 สิงหาคม พ.ศ. 2514 |
| งานแสดงตราไปรษณียากรแห่งชาติ ครั้งที่ 2 | THAIPEX '73 | ห้องโถง ที่ทำการไปรษณีย์กลาง บางรัก | 4-8 สิงหาคม พ.ศ. 2516 |
| งานแสดงตราไปรษณียากรแห่งชาติ ครั้งที่ 3 | THAIPEX '75 | โรงละครเล็ก โรงละครแห่งชาติ | 4-10 สิงหาคม พ.ศ. 2518 |
| งานแสดงตราไปรษณียากรแห่งชาติ ครั้งที่ 4 | THAIPEX '77 | หอสมุดแห่งชาติ ท่าวาสุกรี | 4-12 สิงหาคม พ.ศ. 2520 |
| งานแสดงตราไปรษณียากรแห่งชาติ ครั้งที่ 5 | THAIPEX '79 | โรงละครเล็ก โรงละครแห่งชาติ | 4-12 สิงหาคม พ.ศ. 2522 |
| งานแสดงตราไปรษณียากรแห่งชาติ ครั้งที่ 6 | THAIPEX '81 | โรงละครเล็ก โรงละครแห่งชาติ | 4-12 สิงหาคม พ.ศ. 2524 |
| งานแสดงตราไปรษณียากรระหว่างประเทศ กรุงเทพฯ 2526 | BANGKOK 1983 | อาคารใหม่ สวนอัมพร | 4-13 สิงหาคม พ.ศ. 2526 |
| งานแสดงตราไปรษณียากรแห่งชาติ ครั้งที่ 7 | THAIPEX '85 | เซ็นทรัล ลาดพร้าว | 4-13 สิงหาคม พ.ศ. 2528 |
| งานแสดงตราไปรษณียากรแห่งชาติ ครั้งที่ 8 | THAIPEX '87 | เซ็นทรัล ชิดลม | 4-13 สิงหาคม พ.ศ. 2530 |
| งานแสดงตราไปรษณียากรแห่งชาติ ครั้งที่ 9 (งานแสดงตราไปรษณียากรภาคพื้นเอเชีย ครั้งที่ 4) | THAIPEX '89 | เซ็นทรัล ลาดพร้าว | 4-13 สิงหาคม พ.ศ. 2532 (4-8 สิงหาคม พ.ศ. 2532) |
| งานแสดงตราไปรษณียากรแห่งชาติ ครั้งที่ 10 | THAIPEX '91 | เซ็นทรัล ลาดพร้าว | 4-13 สิงหาคม พ.ศ. 2534 |
| งานแสดงตราไปรษณียากรโลก กรุงเทพฯ 2536 | BANGKOK 1993 | ศูนย์การประชุมแห่งชาติสิริกิติ์ | 1-10 ตุลาคม พ.ศ. 2536 |
| งานแสดงตราไปรษณียากรแห่งชาติ ครั้งที่ 11 | THAIPEX '95 | เซ็นทรัล ลาดพร้าว | 4-13 สิงหาคม พ.ศ. 2538 |
| งานแสดงตราไปรษณียากรแห่งชาติ ครั้งที่ 12 | THAIPEX '97 | ศูนย์การค้าแฟชั่นไอส์แลนด์ | 2-12 สิงหาคม พ.ศ. 2540 |
| งานแสดงตราไปรษณียากรแห่งชาติ ครั้งที่ 13 | THAIPEX '99 | ศูนย์การประชุมแห่งชาติสิริกิติ์ | 4-15 สิงหาคม พ.ศ. 2542 |
| งานแสดงตราไปรษณียากรแห่งชาติ ครั้งที่ 14 | THAIPEX '01 | อิมแพ็ค เมืองทองธานี | 4-13 สิงหาคม พ.ศ. 2544 |
| งานแสดงตราไปรษณียากรโลก กรุงเทพฯ 2546 | BANGKOK 2003 | อิมแพ็ค เมืองทองธานี | 4-13 ตุลาคม พ.ศ. 2546 |
| งานแสดงตราไปรษณียากรแห่งชาติ ครั้งที่ 15 | THAIPEX '05 | อิมแพ็ค เมืองทองธานี | 3-7 สิงหาคม พ.ศ. 2548 |
| งานแสดงตราไปรษณียากรภาคพื้นเอเชีย 2550 (ครั้งที่ 20) | BANGKOK 2007 | สยามพารากอน | 3-12 สิงหาคม พ.ศ. 2550 |
| งานแสดงตราไปรษณียากรแห่งชาติ ครั้งที่ 16 | THAIPEX '09 | สยามพารากอน | 4-9 สิงหาคม พ.ศ. 2552  |
| งานแสดงตราไปรษณียากรแห่งชาติ ครั้งที่ 17 | THAIPEX '11 | สยามพารากอน | 4-10 สิงหาคม พ.ศ. 2554 |
| งานแสดงตราไปรษณียากรโลก กรุงเทพฯ 2556 | THAILAND 2013 | สยามพารากอน | 2-14 สิงหาคม พ.ศ. 2556 |
| งานแสดงตราไปรษณียากรแห่งชาติ ครั้งที่ 18 | THAIPEX '15 | ห้องโถง ที่ทำการอาคารไปรษณีย์กลาง | 4-10 สิงหาคม พ.ศ. 2558 |
งานสีเขียว

งานสีเขียว (อังกฤษ: green job) เป็นส่วนหนึ่งของแนวคิดเศรษฐกิจที่คำนึงถึงสิ่งแวดล้อม (โปรดดู เศรษฐกิจสีเขียว) งานสีเขียวคืองานที่เกี่ยวข้องโดยตรงกับการอนุรักษ์และฟื้นฟูทรัพยากรธรรมชาติและสิ่งแวดล้อม หรือเกี่ยวข้องทางอ้อมด้วยการไม่สร้างมลพิษให้เกิดการปนเปื้อนหรือเป็นงานที่ใช้พลังงานสะอาด เป็นต้น
อรรถาธิบาย

โครงการสิ่งแวดล้อมแห่งสหประชาชาติให้คำจำกัดความงานสีเขียวว่า “เป็นงานในภาคเกษตรกรรม การผลิต วิจัยและพัฒนา บริหารจัดการ บริการและกิจกรรมซึ่งส่งเสริมการอนุรักษ์และการฟื้นฟูธรรมชาติ โดยเฉพาะอย่างยิ่งงานซึ่งช่วยปกป้องระบบนิเวศน์และความหลากหลายทางชีวภาพ ลดการใช้พลังงาน วัตถุดิบ และการใช้น้ำผ่านการวางยุทธศาสตร์เพื่อความคุ้มค่า หยุดการปล่อยก๊าซคาร์บอนไดออกไซด์ในระบบเศรษฐกิจ ลดหรือหยุดการสร้างของเสียและมลพิษ” (โครงการสิ่งแวดล้อมแห่งสหประชาชาติ) นอกจากนี้งานสีเขียวยังจัดเป็นหนึ่งในบรรดา “งานที่มีคุณค่า” (decent work) ตามการนิยามที่เสนอโดยองค์การแรงงานระหว่างประเทศ (International Labour Organisation : ILO) อีกด้วย
สำนักงานสถิติแรงงานแห่งสหรัฐอเมริกาได้ทำการศึกษาเกี่ยวกับงานสีเขียวและได้ตีพิมพ์คำจำกัดความและการแบ่งประเภทงานสีเขียวอย่างละเอียดในปี พ.ศ. 2553 โดยระบุว่างานสีเขียวคือหนึ่งในงานสองประเภทระหว่างงานในธุรกิจซึ่งการผลิตสินค้าหรือการให้บริการส่งผลดีต่อสิ่งแวดล้อมหรืออนุรักษ์ทรัพยากรธรรมชาติ โดยสินค้าและบริการเหล่านี้จำหน่ายให้กับผู้บริโภค รวมถึงการวิจัยและพัฒนา การติดตั้ง และการบริการบำรุงรักษา หรืองานที่คนงานต้องทำให้กระบวนการทำงานเป็นมิตรกับสิ่งแวดล้อมหรือใช้ทรัพยากรธรรมชาติน้อยลง รวมถึงการใช้และการเผยแพร่ความรู้เกี่ยวกับเครื่องมือและวิธีการที่ลดผลกระทบต่อสิ่งแวดล้อม งานทั้งสองประเภทแบ่งออกเป็นห้ากลุ่มที่จะทำให้งานนั้นเป็นงานสีเขียว ดังนี้ (สำนักงานจัดพิมพ์แห่งสหรัฐอเมริกา)
พลังงานหมุนเวียน การผลิตและการบริการที่ใช้พลังงานไฟฟ้า ความร้อน หรือเชื้อเพลิงจากแหล่งที่หมุนเวียนกลับมาใช้ใหม่ได้ เช่น ลม ไบโอดีเซล ความร้อนใต้พิภพ แสงอาทิตย์ มหาสมุทร น้ำ ก๊าซจากบ่อขยะและของเสีย
พลังงานคุ้มค่า การผลิตและการบริการที่ใช้พลังงานอย่างประหยัดและคุ้มค่า ทั้งอุปกรณ์ ยานพาหนะ อาคาร ตัวสินค้าและบริการเองที่ส่งเสริมการใช้พลังงานอย่างคุ้มค่า
ลดมลพิษ กระบวนการผลิตและการบริการลดการทำลายมลพิษ การบำบัดน้ำเสีย ลดการปล่อยแก๊สเรือนกระจก มีการลดปริมาณขยะและของเสีย การนำกลับมาใช้ใหม่และการรีไซเคิล
อนุรักษ์ทรัพยากรธรรมชาติ การผลิตและการบริการที่ใช้อนุรักษ์ทรัพยากรธรรมชาติ รวมถึงเกษตรอินทรีย์ การปลูกป่าทดแทนในอุตสาหกรรมป่าไม้ การจัดการทรัพยากรน้ำ ดิน และการอนุรักษ์สัตว์ป่า
ให้ความรู้ การผลิตและการบริการที่ให้ความรู้ การศึกษา จัดการอบรม สร้างจิตสำนึกให้สังคมตระหนักถึงความสำคัญและปัญหาสิ่งแวดล้อม รวมถึงกิจกรรมทางการเมืองที่มุ่งเน้นนโยบายรักษาสิ่งแวดล้อม
ตัวอย่างการนำไปใช้ในประเทศไทย

ปัจจุบันในประเทศไทย บรรษัทและภาคธุรกิจหลายแห่งได้หันมาให้ความสนใจในเรื่องงานสีเขียวมากยิ่งขึ้น โดยเฉพาะอย่างยิ่งอุตสาหกรรมที่ส่งผลกระทบต่อสิ่งแวดล้อมขนาดใหญ่จำพวกอุตสาหกรรมผลิตกระดาษ หรือ อุตสาหกรรมปูนซีเมนต์ เป็นต้น โดยบริษัทเหล่านี้ได้หันมาแสดงความรับผิดชอบต่อสังคมด้วยการสร้างงานสีเขียว ไม่ว่าจะเป็นการปลูกต้นไม้ทดแทน หรือ การตั้งโรงงานที่สร้างผลกระทบต่อสิ่งแวดล้อมในบริเวณใกล้เคียงให้น้อยที่สุดเท่าที่จะทำได้  อย่างไรก็ตาม มีบ่อยครั้งที่กิจกรรมเหล่านี้ได้ถูกกระทำขึ้นเพื่อเป็น “พิธีกรรม” อย่างหนึ่งในการแสดงความรับผิดชอบต่อสังคมมากกว่ามีเป้าหมายเพื่อสร้างงานสีเขียวอย่างจริงจัง ยกตัวอย่างเช่น การจัดกิจกรรมเก็บขยะริมชายทะเลของบริษัทที่อาจไม่ได้มีที่ตั้งโรงงานติดชายทะเล หรือ ไม่ได้ดำเนินกิจกรรมเกี่ยวข้องกับทะเล เป็นต้น ฉะนั้น กระแสงานสีเขียวในประเทศไทยแม้จะมีพลังที่ทำให้บรรดาธุรกิจต่างๆต้องหันมาพิจารณาผลกระทบ และความรับผิดชอบต่อสังคม และสิ่งแวดล้อมมากขึ้น แต่บางครั้งก็อาจมิได้ช่วยแก้ไขสภาพปัญหาได้อย่างจริงจัง และยั่งยืนได้เสมอไป
นโยบายของรัฐบาลไทยที่มุ่งส่งเสริมอาชีพสีเขียว เช่น สมัยรัฐบาลอภิสิทธิ์ เวชชาชีวะ มีนโยบายแรงงานที่พยายามสร้างมาตรฐานการจ้างงาน และระบบประกันสวัสดิการทางสังคมให้กับแรงงาน และสร้างความร่วมมือในการคุ้มครองแรงงานที่ต้องไปทำงานในต่างประเทศ ต่อมาในสมัยรัฐบาลนางสาวยิ่งลักษณ์ ชินวัตร ก็ได้มีนโยบายที่ส่งเสริมอาชีพสีเขียวเช่นกัน คือ การสร้างช่องทางในการเข้าถึงข้อมูลด้านแรงงาน การคุ้มครองสวัสดิภาพและความปลอดภัยของแรงงาน พัฒนาแรงงานที่ไร้ฝีมือและกึ่งฝีมือ (non-skilled labor and semi-skilled labor) ทั้งในด้านภาครัฐและเอกชน และเตรียมพร้อมสำหรับการเคลื่อนไหวของแรงงานหลังการเปิดประชาคมอาเซียนในปี พ.ศ. 2558
งูของรูบิค

งูของรูบิค (อังกฤษ: Rubik's Snake) เป็นเกมปริศนาประเภทหนึ่ง ประกอบด้วยปริซึมสามเหลี่ยมจำนวน 24 ชิ้น เชื่อมต่อกัน ใช้สำหรับบิดเป็นรูปทรงต่าง ๆ
ดูเพิ่ม

ลูกบาศก์ของรูบิค
งานอาชีพ

งานอาชีพ (อังกฤษ: career) เป็นการอุปมาเดินทางผ่านการเรียน ทำงานและแง่มุมอื่นของชีวิต นอกจากนี้อาจหมายถึงเฉพาะแง่มุมการทำงานของบุคคลหนึ่ง หรือเป็นลำดับอาชีพที่สัมพันธ์กัน ซึ่งมักจำกัดอยู่ในอุตสาหกรรมหรือเศรษฐกิจภาคเดียวกัน